José Miñones, delegado do Goberno, confía en que este verán abra o novo tramo do paseo peonil a Marín - Pontevedra Viva\nReunión do delegado do Goberno, José Miñones, e o alcalde de Pontevedra\nJosé Miñones, delegado do Goberno, confía en que este verán abra o novo tramo do paseo peonil a Marín\nMércores 23 de Xuño, 2021 ás 14:13 do Mércores 23 de Xuño, 2021\nO delegado do Goberno en Galicia, José Miñones\nJosé Miñones, delegado do Goberno central en Galicia, sinalaba este mércores que o Executivo de Pedro Sánchez destina 310 millóns de euros para levar a cabo actuacións na cidade durante este 2021. Así o manifestaba durante a súa primeira visita protocolaria ao Concello de Pontevedra, onde mantivo un encontro co alcalde Miguel Anxo Fernández Lores, que lle trasladaba as demandas do goberno local.\nEntre os proxectos que están pendentes se atopa a apertura do novo tramo do paseo peonil a Marín.\nSegundo indicou Miñones, está a buscarse desde Costas a solución xurídica para abrilo. Recoñeceu que o contrato inicial completaba toda a obra e non se podía abrir só una parte pero espera que durante este verán se axilice e se abra para o seu uso. Nese sentido sinalou tamén que o segundo tramo previsto está pendente do modificado para ofrecer as garantías suficientes en relación coa pilotaxe na ría, segundo tamén recoñeceu o alcalde.\nE o terceiro proxecto para conectar completamente Pontevedra con Marín a través desa vía peonil vai estudarse atendendo a diferentes alternativas que poidan garantir a seguridade viaria. Miñones afirmou que se están realizando estudos para poder levar a cabo un futuro proxecto.\nEn relación cunha das infraestruturas que para o alcalde resulta fundamental como é a A-57, denominada popularmente a "circunvalación de Pontevedra", o delegado do Goberno afirmou que o tramo Vilaboa-A Ermida é a autovía que se executa con maior ritmo en Galicia. Trátase dun tramo de 6,2 km e conta cun orzamento de 62 millóns de euros.\nNestes momentos, a obra xa foi realizada nun 58%, engadiu José Miñones e avanzou que os tramos da Ermida-Pilarteiros e Pilarteiros-Barro continúan en proceso de tramitación. Estes dous percorridos contan con 15 quilómetros e un investimento de 240 millóns de euros. Sinalou que xa se realizaron os trámites de impacto ambiental e os estudos para avanzar nesta obra.\nO delegado indicaba que a conexión de Bombeiros atópase pendente da firma do convenio entre o Goberno e a empresa adxudicataria da autoestrada Audasa.\n"As obras afectan á concesión", recoñeceu para admitir que o Ministerio de Transportes está a estudar a proposta do convenio do Concello para a permuta de terreos do actual emprazamento do Parque de Bombeiros.\nEn todo caso, avanzou que espera que neste 2021 se liciten as obras porque se destinou unha partida de 2,3 millóns de euros para estes traballos, dos 7 que se proxectan para toda a actuación.\nMOSTEIRO DE SAN SALVADOR DE LÉREZ\nTamén fixo referencia na súa comparecencia á actuación incorporada ao Plan Estatal Xacobeo co investimento de 1,5 millóns de euros para poñer en valor o Mosteiro de San Salvador na parroquia de Lérez. Indicou que aínda non contan co proxecto previsto pero asegurou que o orzamento está aprobado dentro das actuacións de melloras en relación co Xacobeo.\nSEDE DE FACENDA\nSobre o edificio que ocupaba o Ministerio de Facenda en San Francisco, o delegado lembrou a transferencia que o Goberno realizara en 2019 ao Ministerio de Cultura para convertelo en sede do Arquivo Histórico Provincial.\nManifestou que nos orzamentos deste ano hai unha pequena partida para a rehabilitación pero remitiuse ao Plan de Recuperación para abrir o proxecto cun investimento de nove millóns de euros, coa implicación da Deputación de Pontevedra para realizar esta obra.\nJosé Miñones comentáballe a Fernández Lores que o actual executivo é o máis cumpridor e o que máis investiu en Pontevedra. Enumerou que o Ministerio para a Transición Ecolóxica dedica máis dun millón de euros para renovar a iluminación nas parroquias de Verducido, Santa María de Xeve e San Andrés de Xeve.\nTamén destacou o investimento en vivenda a través de convenios que ascenden a máis de 300.000 euros para rehabilitar o núcleo de Estribela e o conxunto histórico de Pontevedra.\nAdemais, fixo referencia ao escudo social para protexer a ao redor de 83.000 persoas que pasaron por un ERTE e a preto de 33.000 profesionais autónomos afectados pola crise provocada pola pandemia con 2.900 millóns de euros investidos na provincia para colaborar con diferentes sectores.\nO PP denuncia o "atraso generalizado" das obras do Goberno central en Pontevedra e o "ninguneo del PSOE con la ciudad"


Os emigrantes reformulan a súa loita\nOs pensionistas afectados polos requirimentos concentráronse onte de novo ante Facenda. m. souto\nA Plataforma de Emigrantes Retornados da Estrada celebrou onte unha nova concentración ante a delegación estradense da Axencia Tributaria. A participación algo máis escasa que en convocatorias pasadas, pero os concentrados defenderon con igual celo a súa oposición ás multas e atrasos aos emigrantes que non declararon as pensións do estranxeiro. Entre os concentrados estivo o alcalde de Cerdedo, José Balseiros, que escoitou os argumentos e as ejemplificaciones de varios afectados.\nSegundo explicou a portavoz da coordinadora, Ana Rodríguez, o colectivo está satisfeito co eco nos medios de comunicación e coa concienciación social do problema. Considera que a materia pendente é a acción política. A pesar das entrevistas con representantes políticos e da Axencia Tributaria «de momento seguen chegando sancións», segundo afirmou Ana Rodríguez.\nA próxima concentración local estaba prevista para o día 11 de decembro. No entanto, a próxima semana celebrarase unha reunión da coordinadora galega na que se definirá a liña de acción a seguir a partir de agora e decidirase se se manteñen as concentracións locais ou se opta por mobilizacións a nivel autonómico.\nAntes de Nadal está previsto facer entrega ademais de todas as firmas de apoio reunidas en Galicia. A plataforma local xa recolleu na comarca máis de 2.000.


Monte de Cabeza de Manzaneda - Howling Pixel\nO monte de Cabeza de Manzaneda ou Cabeza Grande sitúase no Macizo Central ourensán, concretamente nos municipios da Pobra de Trives, Manzaneda e Chandrexa de Queixa. Elévase até unha altura de 1.778 metros e conta cunha estación de montaña, na que é posible a práctica do esquí.\nCoordenadas: 42°15′29.30″N 7°17′47.68″O / 42.2581389, -7.2965778\nCima de Cabeza de Manzaneda.\nO topónimo Cabeza de Manzaneda pode referirse a:\nCabeza de Manzaneda, lugar da parroquia de Cova, no concello da Pobra de Trives;\nMonte de Cabeza de Manzaneda, do Macizo Central ourensán.\nA Estación de montaña Manzaneda, situada en dito monte.


Coa mina haberá grandes explosións tódolos días cerca da nosa casa e producirá moito po que chegará a todas partes, e tamén moito ruído día e noite. Tamén van facer unha piscina moi grande onde van botar todos os velenos da mina e vanos deixar aí para sempre, e poden contaminar os nosos pozos e fontes. Din que aínda que os veciños non queiran eles van facer a mina igual. Por que lles temos que deixar? Por que uns señores de fóra teñen máis dereitos que os que vivimos aquí traballando as terras desde sempre?\nOs nosos pais traballan a terra pero cando veña a mina seguramente non poderán seguir. A nós de maiores gustaríanos axudarlles pero así xa non poderemos.\n¿Por que os políticos non pensan nos nenos? ¿Vale máis un camión de ouro que o noso futuro? Nós temos dereito a opinar e queremos que isto pare xa, non queremos que comece. Non queremos explosións ninvelenos nin nada parecido, queremos que a natureza siga sendo tan preciosa como é agora. Acordámonos do noso avó José. A el gustáballe moito a terra e o monte. Era toda a súa vida e poñeríase moi triste se vira como desaparece todo polo que él traballou sempre.\nPense como se sentiría vostede se lle fixeran isto detrás da súa casa e nunca máis puidera volver ao seu lugar favorito. Como se sentiría se lle quitan todo iso de repente? Queremos seguir nas nosas casas coidando as nosas terras.\nPor favor, señor presidente, faga todo o que poida e pare a mina.\nUnha aperta de Ana e Marta”\nCarmen 18:31 do 21 de xaneiro de 2013\nMoi emotiva e moi real. Espero que sexa leida e analizada como se merecen estas dúas rapazas.


Entrada en vigor do novo Regulamento Xeral de Protección de Datos da UE - Axencia Tributaria\nEntrada en vigor do novo Regulamento Xeral de Protección de Datos da UE\nA partir do 25 de maio de 2018, entra en vigor o Regulamento Xeral de Protección de Datos da UE (RGPD). A Axencia Tributaria estivo traballando na revisión e adaptación de seus procedementos para cumprir cos novos requisitos que introduce o RGPD. Entre os obxectivos máis importantes do novo regulamento se encontran os de aumentar a transparencia sobre como se utilizan seus datos de carácter persoal e reforzar seu dereito a protexeros.\nNa Sede electrónica, poderá encontrar toda a información relativa aos tratamentos de datos de carácter persoal que realiza a Axencia Tributaria no desempeño de seus funcións para a aplicación efectiva do sistema tributario estatal e aduaneiro, así como as posibilidades de pórse en contacto coa Axencia Tributaria para exercer os dereitos que lle confire o regulamento como usuario dos servizos que lle ofrece a Axencia Tributaria para o cumprimento de seus obrigas tributarias. Ao final do texto poderá informarse sobre aspectos básicos relativos ás actividades de tratamento de datos de carácter persoal e acceder ao resto de información e trámites relacionados co cumprimento do novo regulamento.\nA Axencia Tributaria como responsable dos datos de carácter persoal que xestiona dispón de políticas, procedementos e medidas orientadas a protexer a seguridade dos datos de carácter persoal, e polo tanto, a privacidade das persoas. Estas medidas están en continua revisión para adaptaras á evolución dos servizos que se ofrecen aos obrigados tributarios, os riscos, a evolución da tecnoloxía e os requisitos legais.


Comezan en Cee as obras para fixar o noiro da vía de acceso a Xeal\nEstímase que estén rematadas nun prazo dun mes e o custo é de preto de 45.000 euros\nTraballos de estabilización do noiro da AC-550 dende a vía de acceso ao porto de Brens e á factoría de Xeal. Foto: Xunta\nCee. A Consellería de Infraestruturas comezou as obras de estabilización dun noiro na estrada AC-550 ao seu paso polo concello de Cee. A obra foi adxudicada a Construcciones CLC S.L. e conta cun investimento de preto de 45.000 euros. Estímase que os traballos poidan estar rematados no prazo dun mes.\nO obxectivo é garantir a estabilidade da zona a longo prazo, solucionando as inestabilidades xerais e localizadas provocadas polos desprendementos de cuñas e bloques. Os traballos tamén buscan reducir a degradación da superficie polos efectos meteorolóxicos e de erosión non controlada. Para iso, actuarase nos primeiros 60 metros do noiro desde a estrada AC-550, dado que é a zona do viario inferior con menos anchura, máis preto da estrada autonómica e, polo tanto, onde se fai necesario intervir pola circulación que se rexistra nese punto.\nAs obras consistirán no cosido e reforzo do noiro mediante bulóns que compensen o peso dos elementos con potencial de desprenderse, comezando polos traballos de sostemento o máis baixo posible, que é a zona máis deteriorada, para previr e evitar novos desprendementos.\nO PP de Cee sinala que, grazas as súas xestións, “só unha semana despois a Xunta cumpre a súa palabra". J. M. R.\n08 abr 2021 / 16:59


Colaboracións archivos - omundoaoreves.com\nPortada » Ideas e noticias » Colaboracións\nOS SEGREDOS DA CREATIVIDADE\nSer creativos ou non selo, velaí a cuestión. Admiramos a pintores, cantantes, debuxantes, escritoras ou compositoras pensando que nós non temos esa capacidade e tratando de fomentala nos nosos/as fillos/as. Pero, realmente é certo? Todas/os somos seres creativos. Nacemos con esa capacidade e temos que desenvolvela. Podemos desenvolvela. Non deixes que ninguén che faga crer o contrario a ti nin aos teus fillos/as.\n“La creatividad se aprende igual que se aprende a leer” Ken Robinson Hace tiempo proponía en mi blog diez claves para conectar con nuestra creatividad. Lo cierto es que de un tiempo a esta parte este es un tema que me...\nO idioma sec¡gredo dos avós\nUn post cheo de maxia sobre a que non temos moita responsabilidade nin a autora, Paula Verde, nin eu mesma, ao editar o texto. Os únicos “culpables” son eles/as, os/as avós/as. Eses seres máxicos capaces de tecer un idioma de bics, apertas, miradas… Un idioma que se fala en do sostido combinado con unha pizca de sorrisos e un moito de complicidade con unha dose de chocolate e confidencias como ingrediente segredo.\nNo hay un sólo idioma, ni un solo lenguaje en este mundo. Y no hablo del inglés, el francés, el euskera, el japonés o el neerlandés. Hablo del idioma de las miradas, del idioma de los abrazos, de ese...\nOs perigos dos grupos de whatsapp do cole\nVolve ao blog do revés a nosa psicóloga colaboradora, Verónica Rey, con un temazo, os famosos grupos de whastapp do cole. Seguro que máis de unha/o o ten silenciado e teme ver o que se vai atopar cada vez que o abre. Un instrumento que pode ser utilizado como unha fonte útil de información que acaba, en moitos casos, intoxicando e perxudicando a educación dos nosos fillos/as. Imos a polas claves para evitalo.\n“¿Alguien sabe si a los niños les dejaron alguna tarea de inglés para mañana?”, “¿A qué hora es la reunión?”, “¿Alguien ha visto el pantalón de gimnasia de mi hijo?”, ” Ayer el hijo de Manuel le pegó al...\n¿TODA A MÚSICA AMANSA ÁS FIERAS?\nMáis que recomendable este post da nosa musicoterapeuta Carla López. Pensaches algunha vez se os gustos musicais están realmente moi condicionados culturalmente? Existe un patrón musical que recoñecemos de algunha maneira e ao que nos acollemos? Unha investigación publicada na revista Nature e realizada na tribu Tsimane (aillada por completo de outras civilizacións) demostra que… Tes que leelo…\n¿Los seres humanos (niños o adultos) recibimos y percibimos igual todo tipo de música? ¿Toda la música amanda a las fieras? ¿Qué determina nuestras preferencias a la hora de elegir uno u otro estilo musical? Hace tiempo que me...\nVolve a nosa colaboradora a psicóloga Verónica Rey, de In & Out Psicoloxía con un texto marabilloso. Unha reflexión sobre unha maneira de ver a crianza na que “os pais nunca se equivocan” e, se o fan, tratan de ocultalo. Son adultos inseguros que necesitan reforzarse coa obediencia cega dos seus fillos/as e que, ademais, se ven reforzados polo que Verónica chama o “conductismo fashion” que acadou o estrelato en distintos programas de televisión nos últimos anos. Un pouco de sentido común, por favor!\nExiste un grupo de pais e nais que se cren superiores aos nen@s e consideran que teñen máis dereitos que el@s. Teñen unha forma de educar baseada na obediencia cega e na idea de que as normas se impoñen...\nO UNIVERSO MUSICAL DE MARVEL\nO título é toda unha invitación e provocación a ler e a ver, desfrutar, escoitar. O universo das bandas sonoras e o noso imaxinario colectivo. Todo un temazo para reflexionar e aprender sobre como procesamos a música e como inflúe no noso día a día. Es fan das películas de Marvel? Pasen e lean a colaboración de decembro de Carla López, Musicoterapiactiva.\nHai tempo que me apetecía falarvos un pouco acerca do que opina a neurociencia do procesamento musical. Personalmente me resulta moi curioso o feito de que os gustos, sensacións e emocións que produce a música poidan cambiar tanto entre unha...\nO meu compañeiro, o seu pai\nA palabra para introducir este post é GRAZAS. Mil grazas a Iria de Cal, de Arkhé Espacio Educativo, por regalarnos este post a corazón aberto no primeiro aniversario da súa filla. Un post no que pon en valor o papel do seu compañeiro, o pai da súa pequena. Unha reflexión e unha homenaxe á paternidade comprometida e consciente a un novo “modelo” de home, de pai, de compañeiro con novos roles nunha nova sociedade.\nHai un ano que naceu a miña filla. Sería lóxico que este post de aniversario tratara sobre ela. En realidade, hai un ano e corenta semanas que toda a miña vida trata sobre ela. Pero non vou escribir sobre ela, senón...\nTan só un vestido de princesa\nHoxe a nosa xenial mami diversa, fotógrafa e colaboradora do revés, Paula Verde Francisco, traenos unha historia de cabaleiros e princesas. A historia de un neno que quería un traxe de princesa. A historia de cómo a nosa sociedade trata de “conducirnos” por un camiño rosa ou azul, de tutús ou de espadas, cando o mundo está repleto de posibilidades. Non o perdas.\nMentres o seu pai o levaba para cama o neno lle dixo: -Quiero que me compres un vestido de princesa. Non lle sorprendeu o máis mínimo, era un neno de 3 anos e como tal tiña un pensamento libre de prexucios....\nA febre nos bebés\nChega o momento da súa primeira febre, chispas. Bueno, e todas as que veñen despois, porque nunca estás preparada/o para ese momento, en realidade. O de hoxe é un post imprescindible no que Iria de Cal, de Arkhé Espacio Educativo, entrevista ao pediatra do seu peque, Juan Delgado, e vos da todas as claves para afrontar con calma ese momento. Desmontando falsos mitos como o de que sexa necesario desnudalos ou bañalos en auga tibia. É realmente necesario tratar a febre?\nLa primera vez que sonrió, su primer diente, su primera palabra… Y en ese cajón de nuestra memoria donde guardamos sus primeras y entrañables veces, está también la angustiosa primera vez que tuvo fiebre alta. A nosotros nos tocó cuando...\nOs imprescindibles de Donostia e Gipuzkoa\nHoubo unha vez, na Prehistoria, cando non tiña fillos nin responsabilidades serias, unha época remota na que percorrin Euskadi de arriba abaixo. Vivín en Bilbao, namorei de un chicarrón do norte e descubrín mil rincóns de aquelas terras. Hoxe vos convido a descubrir un trozo de ese paraíso da man de Lourdes, de Gabarroia, unha web repreciosa e imprescindible se queredes sobrevivir en Donostia e en Gipuzkoa con peques. Un post para familias viaxeiras ás que lles guste o norte.\nMuy buenas mamás y papás del revés, hace tiempo que seguimos las andaduras y recomendaciones de Sonia de Omundoaoreves, una web que nos encanta y aunque aún no hayamos viajado a Galicia, vamos guardando en la memoria todas esas...\nOS BEBÉS COMPRENDEN A MÚSICA\nA música e a capacidade de calquer ser humano, teña a idade que teña ou sexan cales sexan as súas condicións para “entendela” e desfrutala son un fenómeno que ten merecido distintos tipos de estudios. Que pasa na cabeciña da túa peque cando lle pos unha peza de rock ou algo de música clásica? Colaboración refrescante e reflexiva da nosa musicoterapeuta favorita, Carla López.\n“O vencello emocional que crea a música é un medio de comunicación tan universal como a linguaxe” Estas belas palabras pertencen á psicóloga canadiense Sandra Trehub, que leva moito tempo investigando sobre a relación existente entre a música e os...


“O BNI axúdanos a cambiar a mentalidade de ter unha empresa familiar de subsistencia, a unha empresa que xera negocio” - Costa da Morte - Que pasa na costa\nVicente Domínguez, de Embutidos Domínguez, preside este semestre o BNI Dolmen Dombate\n”É difícil xuntar 45 empresarios, que se leven ben e que formen un equipo de traballo efectivo. Pois iso é o que é o BNI, un sistema de traballo que nos serve aos empresarios da Costa da Morte para xerar novos clientes e falar dos problemas que temos as empresas”. Así explica Vicente Domínguez, de Cárnicos Domínguez de Baíñas, como funciona o Business Network International ACO Dolmen, esta unión de empresario que leva dous anos e pico en marcha.\n"É certo que ao principio custou ir traendo xente, pero a día de hoxe xa temos xerado, sobre todo neste último ano, un volume de negocio arredor dos 2 millóns de euros”, apunta. Negocio xerado nas xuntanzas, de traballo, nada de divagacións, que realizan cada mércores pola mañá, moi cedo para poder compaxinar cos quefaceres diarios de cada un.\nQPC: Ás 6:55 da mañá… non é moito madrugar?\nQue va! Aínda é unha hora máis tarde do que me levanto eu habitualmente… A partir das 6:00h imos chegando os membros, e aproveitamos para falar as nosas cousas, para comezar as sesións de traballo ás 6:55h.\nQPC: Como é funcionamente do grupo? Que diferencias ten un grupo coma este en contraposición cunha Asociación de Empresarios ao uso?\nÉ moi distinto, isto é algo moi serio, moi ben organizado. Aquí o tempo que temos para falar e divagar é antes e despois da reunión.\nPor exemplo, non somos socios, que non pagamos ningunha cota, somos xente apuntada, e cada un ten que traer os deberes feitos, as referencias que lle pediron, os clientes que quere coñecer... Igualmente é obrigatorio vir, e se faltas 3 veces recibes unha carta invitándoche a saír ou a explicarte. Tamén as empresas interesadas, antes de entrar analízanse, e tamén facemos invitacións para que nos presenten a todos proxectos concretos.\nNa organización temos o que chamamos o Comité, que agora mesmo presido eu, pero que vai cambiando cada 6 meses. De feito a nós xa se nos acaba a “lexislatura” (risas). Son 15 membros que se van rotando, e son os que van rexistrando todas as actividades e referencias xeradas, tanto as solicitadas como as conseguidas.\nQPC: Que vantaxes atopan os participantes?\nPrincipalmente son as referencias. Cada persoa pide a quen coñecer, e outras se ocupan de proporcionar citas, para non entrar a porta fría. É o que facemos todos os días na rúa, buscar referencias, clientes, pero de xeito ordenado, programado e rexistrado. Ao final temos uns obxectivos como unha empresa, e hai que ir conseguindo superar os datos.\nAo final, pode convertirse nunha parte importante para unha empresa, nunha canle para conseguir parte dos clientes.\nE ademais desas referencias, tamén tes unha relación con 44 empresas, coas que aprendes moito dos problemas que podemos ter os empresarios e é moi enriquecedor.\nQPC: Que mudou no empresariado da comarca para que un grupo como estes sexa realidade na Costa da Morte?\nXa levan 20 anos en EEUU funcionando, non é ningún misterio, e uns 10 en España. Aquí en Galicia, hai xa arredor de 30 grupos. É certo que é un sistema de traballo de facer negocio que non estabamos acostumados a ver por aquí, pero noto que cada día as xentes de empresa estamos máis ao día, aprendemos e pasamos de ter aquela mentalidade de empresa familiar de subsistencia, a ter unha mentalidade de empresa, de xerar negocio. Coma min, por exemplo, que fun aprendendo polo camiño.\nComezan unha campaña de recollida de sinaturas por un servizo de pediatría digno na Costa da Morte\nO PP comarcal critica que o cambio na Lei de Costas suporá unha perda de empregos na Costa da Morte


Ler máis acerca de Cidade da Cultura - Galiemprende\nMañá mércores, día 6 de abril, na Sala Eisenman da Cidade da Cultura de Galicia, a Consellería de Cultura, Educación e Ordenación Universitaria organiza o evento Galiemprende, no marco da súa estratexia de fomento do Emprendemento.\nCelebración das Mesas redondas por Familias Profesionais\nEnviado por rosaliags a Mar, 16/02/2016 - 17:17\nDurante o 29 de xaneiro ao 4 de febreiro tiveron lugar distintas Mesas redondas por familias profesionais organizadas desde a coordinación de Emprendemento.\nLer máis acerca de Celebración das Mesas redondas por Familias Profesionais\nO departamento de Química e a coordinación de Emprendemento organizan unha mesa redonda na que intervirán Francisco Guitián Rivera (Prof. Dr. do Instituto de cerámica de Galicia e Promotor e creador de empresas), Olalla González Caramés (Traballadora da empresa Ramsa do grupo FerroAtlántica) e Gabriel Arcos Vilanova (Traballador no Instituto de Acuicultura da USC).\nMesas Redondas por Familias Profesionais\nDurante os días do 29 de xaneiro ao 4 de febreiro desde a coordinación de Emprendemento organizaranse Mesas redondas por familias profesionais nas que o alumnado respectivo terá ocasión de coñecer a experiencia do empresariado do sector e mesmo preguntarlle todo aquelo que poida interesarlles sobre a profesión para a que se están formando.\nMáis información no cartaz que se achega.\nXornadas de Orientación-IES Xelmírez I\nAo longo desta semana, o IES Arcebispo Xelmírez I organiza unhas Xornadas de Orientación destinadas ao alumnado de 4º da ESO e de 2º de Bacharelato.\nLer máis acerca de Xornadas de Orientación-IES Xelmírez I\nO venres pasado comezaron as visitas ao noso centro por parte do alumnado de 6º de primaria, dentro do programa Eduemprende 2016. Estas visitas teñen lugar, previsiblemente, entre as 11:30 e as 13.00 horas.


Os mellores desexos para 2007 - O levantador de minas\nHugo von Hofmannsthal (1874-1929): “Cada época ten a súa propia sentimentalidade, a súa maneira de ampliar en exceso certas camadas do sentir. A sentimentalidade do presente é egoísta e insensíbel: non esaxera os sentimentos do amor, mais si o sentimento do eu.”\nCando topei con esta cita pensei que un século de tecnoloxía non tiña curado a ferida principal dunha época. Aquí estamos onde alí estabamos. Porén, implícito aparece o remedio para o mal.\nO levantador de minas desexa a todos un 2007 pleno de amor. O resto vén dado!\n3 Janeiro, 2007 Alfredo FerreiroAlfredo Ferreiro, Breves\n6 thoughts on “Os mellores desexos para 2007”\n7 Janeiro, 2007 at 22:29\nA verdade é que coñecendo o problema é doado coñecer a solución. Con amor e respeito lograremos unha boa coexistencia no futuro. Gustoume o teu desexo para este ano.\n3 Janeiro, 2007 at 17:44\nÉ unha honra para nós que utilice a cita no seu blogue. Un abrazo, X.\n3 Janeiro, 2007 at 12:54\nGostei moito desta cita, é curioso como tendemos a crer que os nosos problemas nacen con nós e de súpeto atopamos a outros que xa os viviron como propios. Co seu permiso un día destes retomarei esta cita no meu blog. Saúdos e grazas pola felicitación.\nPrevious Post Lusofonías XII e XIII\nNext Post Sobre a crítica literaria I


A CRÓNICA : DEPOR 2-1 RACING DE SANTANDER : “DÍA DE DEBÚTS, SUFRIMENTO E GRORIA” – Piratas de Muxia\nA CRÓNICA : DEPOR 2-1 RACING DE SANTANDER : “DÍA DE DEBÚTS, SUFRIMENTO E GRORIA”\nDepor 2-1 Racing de Santander\nEra un día fatal para o fútbol pero a afección deportivista non fallou e a pesares de un día de fortes chuvias, vento, e nun encontro ás 7 da tarde, fatal para o fútbol e un feito máis do asquerosa que é a LFP, poñendo os encontros da copa na fin de semana e privando aos afeeccionados a ver os encontros de liga, (co que hai en xogo), no medio da semana e en horarios anti-afección.\nO Depor saeu forte e aos 2 minutos de xogo puido poñerse por diante en duas ocasións, pero unha xogada aillada facía que os cántabros se puxesen por diante e crecesen no encontro. Foisenos a cherepa o equipo santanderino, pero a Fernando Vázquez non lle tremeu o pulso e mandou o campo a Çolak en detrimento de Montero, pasando do 1-5-2-2-1 ao 1-4-4-2.\nFoi sair o turko e nun saque de curruncho de Aketxe, Sabín Merino facía o empate cun testarazo incontestable. Naufragou uns minutos o equipo cántabro e puido chegar o segundo pero non sería así e no treito final da primeira metade igualábase o xogo. Çolak dende que saeu no 31, un minuto antes do gol, removeu o galiñeiro e comezou a trenzar xogadas, con apoios, desmarques, e a facer o que él sabe. Un xogador de Primeira que volveu tolos os visitantes. Saeu a sua vena de tensión e gañouse un cartón por entrar nun conato de trifulca.\nXa na segunda metade o Depor volveu a sair forte e aos 3 minutos xa puxera o “ui”, nas gorxas dun deportivismo entregado. Tras unha xogada de dibuxos animados que acabou con lanzamento froxo, chegou a xogada do 2-1. Çolak, coceuna, púxoa no prato e comeuna él só, para facer un golazo, con consecuencias. Foi a celebralo ca hinchada e veu o segundo cartón ante o seu estupor, (en Turkía non sacan cartón por iso, o que non é disculpa).\nCun home menos, Fernando Vázquez pasou a un 1-5-4, buscando defender e sair a contra. Tocou traballar todos e sufrir e así foi ata o pitido final. Puido chegar o 3-1 por medio de Sabín Merino e Aketxe, pero tamén apareceron duas mans salvadoras, impresionantes, de Dani Giménez.\nO final ledicia no campo e nas bancadas, por un trunfo máis e xa van 3 seguidos e co equipo a 1 punto dos postos de salvación e co golaveraxe gañado o Racing, (na primeira volta 1-1).\nFoi tarde de debút : Fernando Vidal e o seu grupo de conselleiros no palco, César Augusto Lendoiro, invitado e voltando ao palco, Fernando Vázquez e Pombo no banco, e no campo, Sabín Merino(debut co equipo e na categoría), e Emre Çolak, ambos con gol incluido e ademáis debút da nova camiseta de raias verticais.\nAgora espera Riazor por outro encontro, “outra final” como dí Fernando, será Domingo ás 16:00 horas ante o lider Cádiz, e de seguro que con máis ambente, habida conta de que os que traballaban poderán ir.\nMañán venres a partires das 10:30 horas en Abegondo presentación en rolda de prensa de Sabín Merino.\nDepor: Dani Giménez, Bóveda, Mujaid, Somma, Montero (Emre Çolak, min. 31), Salva Ruiz, Peru Nolaskoain, Gaku Shibasaki, Aketxe, Sabin Merino (Vicente Gómez, min. 79) e Koné (Álex Bergantiños, min. 67).\nIncidencias: partido da 23ª xornada da 2ª División Española de Fútbol disputado no Estadio de Riazor ante 19.053 espectadores.\n-Foto e vídeos : RC DeportivoTexto\nO SD SONEIRA “CAMPIÓN DE INVERNO” DA LIGA DA COSTA XUVENIL, (Crónica 15ª Xda previa 16ª e moito máis) :\nAXENDA DO FÚTBOL BASE DA COSTA E LIGAS GALEGAS CON EQUIPOS COSTEIROS, (18-19 XANEIRO) :


Ponteceso - Regulamento Orgánico Municipal\nPublicación provisional : 06-03-2009 BOP Nº 53 -- Publicación definitiva : 29-04-2009 BOP Nº 96\nRedacción Aplicable desde 18-05-2009\n- TÍTULO PRELIMINAR. Disposición xerais\n- Artigo 1. Do obxecto e ámbito de aplicación.\n- Artigo 2. Prelación de fontes.\n- Artigo 3. Disposicións interpretativas.\n- Artigo 4. Control e fiscalización.\n- TÍTULO I.–ESTATUTO DOS MEMBROS DAS CORPORACIÓNS LOCAIS\n- CAPÍTULO I.–ADQUISICIÓN, SUSPENSIÓN E PERDA DA CONDICIÓN DOS MEMBROS DAS CORPORACIÓNS LOCAIS\n- Artigo 6. Réxime das candidaturas.\n- Artigo 7. Réxime dos concelleiros electos.\n- CAPÍTULO II.–DOS DEREITOS E DOS DEBERES DOS CONCELLEIROS\n- Artigo 8. Disposicións xerais.\n- Artigo 9. Réxime de asistencias aos órganos colexiados.\n- Artigo 10. Do dereito de información.\n- CAPÍTULO III.–DOS GRUPOS POLÍTICOS\n- Artigo 11. Das normas para a constitución dos grupos políticos.\n- Artigo 12. Do procedemento de constitución dos grupos políticos.\n- Artigo 13. Do concelleiro non adscrito.\n- Artigo 14. Do compromiso dos grupos políticos respecto do concelleiro non adscrito.\n- TÍTULO II.–ORGANIZACIÓN NECESARIA DO CONCELLO\n- Artigo 15. Órganos necesarios.\n- Artigo 16. Das atribucións do alcalde, do Pleno e da Xunta de Goberno Local.\n- Artigo 17. Das delegacións do alcalde e do Pleno.\n- Artigo 18. Do ámbito da delegación.\n- Artigo 19. Da avocación de competencias.\n- Artigo 20. Do alcalde.\n- Artigo 21. Dos tenentes de alcalde.\n- Artigo 22. Da perda da condicion de tenente de alcalde.\n- Artigo 23. Das atribucións dos tenentes de alcalde.\n- Artigo 24. Das ausencias do alcalde.\n- Artigo 25. Das delegacións irrevogables.\n- CAPÍTULO III.–DA XUNTA DE GOBERNO LOCAL\n- Artigo 26. Da súa composición e atribucións.\n- Artigo 27. Da periodicidade das súas sesións.\n- Artigo 28. Da convocatoria, da orde do día e da publicidade das sesións.\n- CAPÍTULO IV.–DO RÉXIME DE SESIÓNS DO PLENO\n- SECCIÓN PRIMEIRA.–DISPOSICIÓNS XERAIS\n- Artigo 29. Da composición.\n- Artigo 30. Lugar de celebración das sesións.\n- Artigo 31. De todos os tipos de sesións.\n- Artigo 32. Das sesións ordinarias.\n- Artigo 33. Das sesións extraordinarias.\n- Artigo 34. Das sesións extraordinarias urxentes.\n- Artigo 35. Da convocatoria.\n- Artigo 36. Do exame do expedientes.\n- Artigo 37. Da súa duración.\n- Artigo 38. Da publicidade das sesións.\n- Artigo 39. Constitución.\n- SECCIÓN SEGUNDA.–DA ORDE DO DÍA\n- Artigo 40. Da súa formación.\n- Artigo 41. Da súa distribución.\n- SECCIÓN TERCEIRA\n- Artigo 42. Principios de carácter xeral.\n- Artigo 43. Do inicio da sesión.\n- Artigo 44. Da ordenación dos asuntos.\n- Artigo 45. Da intervención dos habilitados estatais.\n- Artigo 46. Da adopción de acordos sen debate.\n- Artigo 47. Do desenvolvemento dos debates.\n- Artigo 48. Da primeira queda de intervencións.\n- Artigo 49. Da segunda quenda de intervencións.\n- Artigo 50. Das intervencións por alusións.\n- Artigo 51. Da orde nas sesións plenarias.\n- Artigo 52. Das abstencións nas sesións plenarias.\n- Artigo 53. Da terminología no desenvolvemento das sesións.\n- Artigo 54. Dos rogos e das preguntas.\n- Artigo 55. Das votacións.\n- Artigo 56. Da forma de adoptar acordos\n- Artigo 57. Do senso do voto.\n- Artigo 58. Dos tipos de votación.\n- Artigo 59. Das actas.\n- CAPÍTULO V.–DAS COMISIÓNS INFORMATIVAS E DA COMISIÓN ESPECIAL DE CONTAS\n- SECCIÓN PRIMEIRA.–COMISIÓNS INFORMATIVAS\n- Artigo 60. Da natureza e das funcións das comisións informativas.\n- Artigo 61. Dos tipos de comisións informativas.\n- Artigo 62. Da súa composición.\n- SECCIÓN SEGUNDA.–DA COMISIÓN ESPECIAL DE CONTAS\n- Artigo 63. Obxecto.\nTÍTULO PRELIMINAR. Disposición xerais\nArtigo 1. Do obxecto e ámbito de aplicación.\nEste regulamento que ten por obxecto regular o réxime de funcionamento dos órganos básicos e complementarios do Concello de Ponteceso apróbase no exercicio da autonomía constitucionalmente garantida, facendo uso das potestades regulamentarias e de autoorganización que recoñece a Lei 7/1985, do 2 de abril, reguladora das bases do réxime local.\nArtigo 2. Prelación de fontes.\nNa regulación das materias obxecto deste regulamento seguirase a seguinte prelación de fontes:\na) Lei reguladora das bases do réxime local\nb) Lexislación da Comunidade Autónoma de Galicia\nC) Regulamento orgánico municipal\nd) Lexislación xeral do Estado, en especial o Real decreto 2568/1986, do 28 de novembro, que aproba o regulamento de organizacion, funcionamento e réxime xurídico das entidades locais, en todas aquelas cuestións que non estean reguladas por este regulamento orgánico ou nas que o seu desenvolvemento resulte insuficiente.\nArtigo 3. Disposicións interpretativas.\nCorrespóndelle ao alcalde ou ao Pleno, en función do réxime de competencias establecido, ditar instrucións interpretativas e aclaratorias da normativa que resulte de aplicación no termo municipal.\nArtigo 4. Control e fiscalización.\nCorrespóndelle ao Concello Pleno o control e a fiscalización de todos os órganos de goberno.\nTÍTULO I.–ESTATUTO DOS MEMBROS DAS CORPORACIÓNS LOCAIS\nCAPÍTULO I.–ADQUISICIÓN, SUSPENSIÓN E PERDA DA CONDICIÓN DOS MEMBROS DAS CORPORACIÓNS LOCAIS\nA adquisición da condición de membro da Corporación, a determinación do número de membros que a comporán, o procedemento de elección, a duración do mandato e os supostos de inelexibilidade e incompatibilidade son os regulados na lexislación estatal, en concreto da Lei orgánica 5/1985, do 19 de xuño, do réxime electoral xeral, na Lei 7/1985, do 2 de abril, reguladora das bases do réxime local, e o Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais.\nArtigo 6. Réxime das candidaturas.\nAs candidaturas que se presenten para as eleccións municipais deberán ter unha composición equilibrada de mulleres e de homes, de forma que, no conxunto da listaxe, os/as candidatos/as de cada un dos sexos supoñan como mínimo o 40%, nos termos do artigo 44 bis da Lei orgánica 4/1985, do 19 de xuño, de réxime electoral xeral. Cando o número de postos que hai que cubrir sexa inferior a cinco, a proporción de mulleres e de homes será o máis próxima posible ao equilibrio numérico.\nArtigo 7. Réxime dos concelleiros electos.\nOs concelleiros electos deberán presentar a credencial ante a Secretaría Xeral e deberán realizar a declaración sobre causas de posible incompatibilidade e sobre calquera actividade que lles proporcione ou lles poida proporcionar ingresos económicos. Formularán, tamén, a declaración dos seus bens patrimoniais, que se realizará antes de tomar posesión do cargo.\nNo exercicio do seu dereito a información, os concelleiros poderán estar representados polos conselleiros e asesores dos grupos políticos debidamente acreditados.\nCAPÍTULO II.–DOS DEREITOS E DOS DEBERES DOS CONCELLEIROS\nArtigo 8. Disposicións xerais.\nOs membros da Corporación gozan, unha vez que tomaron posición do cargo, dos honores, prerrogativas e distincións propios do cargo que se establezan nas leis estatais e nas que as desenvolvan, e están obrigados a cumprir estritamente os deberes e as obrigas inherentes ao cargo.\nArtigo 9. Réxime de asistencias aos órganos colexiados.\nOs membros das corporacións locais teñen o dereito e o deber de asistir, con voz e voto, ás sesións plenarias e ás sesións daqueles outros órganos colexiados dos que formen parte, agás causa xusta que llo impida, que lle deberán comunicar ao presidente da Corporación coa antelación necesaria.\nOs membros da Corporación comunicaranlle por escrito ao alcalde as súas ausencias do termo municipal que sexan superiores a oito días, ben persoalmente ou por medio do portavoz, concretando a duración previsible da ausencia.\nArtigo 10. Do dereito de información.\n1) Todos os concelleiros teñen dereito a obter do alcalde ou dos concelleiros nos que deleguen cantos antecedentes, datos ou informacións consten no poder dos servizos da Corporación e resulten precisos para desenvolver as súas funcións.\n2) A solicitude para exercer o dereito recollido no parágrafo anterior terá que ser resolta motivadamente nos cinco días naturais seguintes a aquel no que fose presentada. Se nese prazo non se ditase resolución expresa, a solicitude entenderase concedida por silencio administrativo.\n3) Malia o que dispoñen os artigos apartados anteriores, os servizos administrativos estarán obrigados a facilitar a información sen necesidade de que o concelleiro acredite estar autorizado, nos seguintes casos:\na) Cando se trate do acceso dos concelleiros á información propia das delegacións ou das responsabilidades de xesión\nb) Cando se trate do acceso de calquera concelleiro á información e á documentación correspondente aos asuntos que teñan que ser tratados polos órganos colexiados dos que forman parte, así como ás resolucións ou acordos que adopte calquera órgano municipal. Neste último caso, os concelleiros poderán solicitarlle ao secretario xeral do concello os expedientes sobre os que recaera unha resolución ou un acordo, dependendo do órgano de tramitación.\nc) Cando se trate do acceso doss concelleiros á información ou á documentación do concello que sexa de libre acceso para os cidadáns.\n4) A información solicitada estará ao dispor da persoa que o solicite dende o outorgamento expreso ou tácito do pedimento ou dende que o servizo administrativo que teña que subministrala recibira a solicitude, cando non se precise previa autorización. Ese prazo poderá ser ampliado ata un total de cinco días naturais nos casos nos que razóns de orde práctica ou técnica ou a natureza propia da información así o requiran, debendo xustificar a ampliación do prazo de forma escrita e motivada.\nSe no pedimento se incluíra a de expedición de copias de documentación e o seu volume fora tal que a reprodución por medios mecánicos puidera entorpecer o normal funcionamento da unidade responsable da entrega, esa documentación porase de manifesto para a súa consulta por un período de dous días. Nese caso, o pedimento de copias limitarase aos documentos concretos sobre os que se pretenda obter a información e a súa expedición non poderá superar o prazo de cinco días naturais, contados dende o momento no que se efectúe esa concreción.\nCAPÍTULO III.–DOS GRUPOS POLÍTICOS\nArtigo 11. Das normas para a constitución dos grupos políticos.\n1. Os concelleiros, para os efectos de actuación corporativa, integraranse en grupos políticos municipais ao comezo de cada mandato, que se corresponderán cos partidos políticos, federacións, coalicións ou agrupacións electorais que obtiveran postos na Corporación.\n2. Os concelleiros que foran elixidos pola mesma candidatura electoral que non se integren no grupo político que constitúa a formación electoral pola que foron elixidos ou que posteriormente abandonen o seu grupo de procedencia terán a consideración de concelleiros non adscritos.\n3. Ningún concelleiro poderá pertencer simultaneamente a máis dun grupo político municipal.\nArtigo 12. Do procedemento de constitución dos grupos políticos.\n1. Os grupos políticos municipais constituiranse mediante escrito dirixido á Alcaldía e subscrito por todos/as os/as seus/súas integrantes. Ese escrito presentarase na Secretaría dentro dos cinco días hábiles seguintes ao da constitución da Corporación.\n2. Nese escrito farase constar, como mínimo, o nome do grupo político, o do seu portavoz, e poderanse nomear tamén suplente/s. O nomeamento destes cargos poderá variar durante o mandato corporativo, debendo comunicarllo á Alcaldía mediante escrito no que estea acreditado o acordo tomado por maioría absoluta do grupo respectivo. A comunicación presentarase no prazo de cinco días hábiles dende a modificación.\n3. Da constitución dos grupos municipais, dos seus integrantes e portavoces darase conta ao Concello Pleno na primeira sesión que celebre despois da presentación dos citados escritos. Do mesmo xeito procederase coas variacions que se produciran durante o mandato.\nArtigo 13. Do concelleiro non adscrito.\n1. Os concelleiros que non queden integrados/as no grupo político constituído polos concelleiros elixidos na candidatura da súa formación política, que abandonen o seu grupo ou sexan expulsados terán a considración de concelleiros non adscritos.\n2. Os concelleiros non adscritos, calquera que sexa o número, non poderán integrarse noutro grupo político nin constituílo, polo que desenvolverá de forma illada a súa actuación corporativa.\n3. O concelleiro non adscrito só terá os dereitos económicos e políticos que individualmente lle correspondan como membro da Corporación e estes, en ningún caso, poderán ser superiores aos que lle corresponderían de permanecer no grupo de procedencia.\n4. Os concelleiros que adquiran a súa consideración con posterioridade á sesión constitutiva da Corporación deberán incorporarse ao grupo politico formado pola listaxe na que foran elixidos. En caso contrario, terán a condición de concelleiros non adscritos.\n5. Cando un concelleiro adquira a condición de non adscrito o/a interesado/a ou o portavoz do grupo ao que pertenecera daralle conta ao Pleno. Serán os concelleiros que permanezan nese grupo político os lexítimos integrantes del para todos os efectos.\nArtigo 14. Do compromiso dos grupos políticos respecto do concelleiro non adscrito.\n1 Os grupos políticos non admitirán a ningún concelleiro que fora elixido na candidatura doutra formación política.\n2 Así mesmo, non admitirán a colaboración dos concelleiros non adscritoss para formalizar as mocións de censura nin as solicitudes das sesións extraordinarias do Concello Pleno.\nTÍTULO II.–ORGANIZACIÓN NECESARIA DO CONCELLO\nArtigo 15. Órganos necesarios.\nSon órganos necesarios do concello os seguintes:\n– Tenentes de alcalde\n– Xunta de Goberno Local\n– Comisión Informativas, sempre e cando o concello teña máis de 5.000 habitantes e a Comisión Especial de Contas en todo caso.\nArtigo 16. Das atribucións do alcalde, do Pleno e da Xunta de Goberno Local.\nAs atribucións do alcalde, do Pleno e da Xunta de Goberno Local son as que establece a Lei reguladora das bases do réxime local (Lei 7/1985), así como o texto refundido das disposicións legais vixentes en materia de réxime local (Real decreto lexislativo 781/1986, do 18 de abril).\nArtigo 17. Das delegacións do alcalde e do Pleno.\n1. Tanto o alcalde como o Pleno poden efectuar delegacións en favor da Xunta de Goberno Local. O alcalde tamén pode facer delegacións xenéricas en favor dos concelleiros membros da Xunta de Goberno Local e delegacións específicas en favor de calqueera dos concelleiros aínda que non pertenzan á Xunta de Goberno Local.\nO número e a denominación das distintas áreas de servizos que poden ser obxecto de delegación determinarao o alcalde.\n2. O alcalde deberá realizar as delegacións mediante decreto que conterá o ámbito dos asuntos aos que se refire a delegación, as facultads que se delegan así como as condicións específicas do seu exercicio.\n3. A delegación de atribucións do alcalde producirá efecto dende o día seguinte ao da data do decreto, agás que nela se dispoña outra cousa, sen prexuízo da súa preceptiva publicación no Boletín Oficial da Provincia e no municipal, se existe.\n4. O alcalde poderá, en calquera momento, modificar, revogar ou avocar para si todas ou parte das atribucións que tivera delegado.\nArtigo 18. Do ámbito da delegación.\nAs delegacións xenéricas e as específicas refiriranse a unha ou a varias áreas ou materias determinadas, abarcando tanto a facultade de dirixir os servizos correspondentes como a de xestionalos baixo a supervisión directa do alcalde.\nO alcalde daralle conta ao Pleno na primeira sesión que celebre de todas as delegacións e das súas modificacións.\nArtigo 19. Da avocación de competencias.\nO órgano que delega poderá avocar en calquera momento as competencias delegadas.\nNingún órgano poderá delegar nun terceiro as atribucións ou as potestades que recibiu por delegación doutro órgano.\nArtigo 20. Do alcalde.\nO alcalde é o presidente da Corporación, ostenta a representación do concello e as súas atribucións son aquelas que lle outorga a normativa vixente.\nArtigo 21. Dos tenentes de alcalde.\nO alcaldea nomeará e cesará libremente os tenentes de alcalde de entre os membros da Xunta de Goberno Local.\nOs nomeamentos e os ceses faranse mediante resolución do alcalde e daralle da que dará conta ao Pleno na primeira sesión que celebre, notificaralle a resolución, tamén, aos/ás designados/as e publicaraa no Boletín Oficial da Provincia, sen prexuízo da súa efectividade dende o día seguinte ao día no que a asine o alcalde, se nela non dispuxera outra cousa.\nArtigo 22. Da perda da condicion de tenente de alcalde.\nA condición de tenente de alcalde pérdese ademais de por cesar, por renunciar expresamente por escrito e por perder a condición de membro da Xunta de Goberno Local.\nArtigo 23. Das atribucións dos tenentes de alcalde.\nCorrespóndelles aos tenentes de alcalde, en canto tales, substituír ao alcalde na totalidde das súas funcións e pola orde do seu nomeamento, nos casos de ausencia, enfermidade ou impedimento que o imposibilite para exercer as súas atribucións, así como desempeñar as funcións de alcalde nos supostos de vacante na Alcaldía ata que tome posesión o novo alcalde.\nArtigo 24. Das ausencias do alcalde.\nNos supostos en que o alcalde se ausente do termo municipal por máis de vinte e catro horas, sen ter delegado ou cando por causas imprevistas lle resultara imposible outorgala, substituirao o tenente de alcalde ao que lle corresponda na totalidade das súas funcións e daralle conta ao resto da Corporación.\nArtigo 25. Das delegacións irrevogables.\nNos supostos de substitución do alcalde por razóns de ausencia ou enfermidade, o tenente de alcalde que asuma as súas funcións non poderá revogar as delegacións que outorgara o alcalde.\nCAPÍTULO III.–DA XUNTA DE GOBERNO LOCAL\nArtigo 26. Da súa composición e atribucións.\nA Xunta de Goberno Local, integrada polo alcalde, que a presidirá, e por un número de concelleiros non superior ao terzo do número legal, nomeados e separados libremente polo alcalde, exercerá aquelas atribucións que este ou outro órgano municipal lle delegue, e asistirao no exercicio das súas funcións.\nArtigo 27. Da periodicidade das súas sesións.\n1. A Xunta de Goberno Local celebrará sesión ordinaria con carácter quincenal.\nAo inicio de cada mandato corporativo, o alcalde determinará o día da semana e a hora na que se celebre. O presidente poderá adelantar ou retrasar as sesións así como suspendelas por causa xustificada e mediante resolución na que faga constar iso.\n2. As sesións extraordinarias e as urxentes celebraranse cando as convoque o alcalde con tal carácter.\n3. O alcalde poderá en calquera momento reunir a Xunta de Goberno Local cando estime necesario coñecer o seu parecer ou pedir a súa asistencia antes de ditar resolucións no exercicio das atribucións que lle correspondan.\nArtigo 28. Da convocatoria, da orde do día e da publicidade das sesións.\n1. Entre a conocatoria e a celebración da sesión non poderá transcorrer menos de vinte e catro horas, agás no caso das extraordinarias urxentes.\n2. A orde do día será remitida aos membros da Xunta de Goberno Local, xunto coa convocatoria.\n3. As sesións da Xunta de Goberno Local non son públicas.\n4. Haberá que enviar copia das acta a todos os grupos políticos municipais, no prazo de dez días.\nCAPÍTULO IV.–DO RÉXIME DE SESIÓNS DO PLENO\nSECCIÓN PRIMEIRA.–DISPOSICIÓNS XERAIS\nArtigo 29. Da composición.\nO Pleno está integrado por todos os concelleiros e presídeo o alcalde.\nArtigo 30. Lugar de celebración das sesións.\n1. O Pleno celebrará as súas sesións no salón destinado para o efecto na casa do concello de Ponteceso.\n2. O alcalde poderá dispor a celebración das sesións plenarias noutro local ou noutro edificio adecuado, nos casos de forza maior, mediante resolución motivada e independiente da convocatoria da sesión plenaria que será notificada a todos os membros da Corporación.\nArtigo 31. De todos os tipos de sesións.\nO Pleno poderá reunirse en sesións ordinarias, extraordinarias e extraordinarias urxentes.\nArtigo 32. Das sesións ordinarias.\n1. O Pleno celebrará sesión ordinaria unha vez cada dous meses, agás no mes de agosto que se declara inhábil para estes efectos.\n2. Na sesi´n extraordinaria que hai que convocar dentro dos trinta días seguintes ao da sesión constitutiva da Corporación, por proposta do alcalde, o Pleno acordará o día e a hora na que haberá que celebrar as sesións ordinarias, en primeira convocatoria e dous días despois á mesma hora en segunda convocatoria. O alcalde poderá, por causa justificada, adelantar ou retrasar as datas e as horas da convocatoria, mesmo no suposto de que o novo día fixado non estivera comprendido no mes correspondente.\nArtigo 33. Das sesións extraordinarias.\n1. O Pleno celebra sesión extraordinaria cando así o decida o presidente ou cando o solicite a cuarta parte, polo menos, do número legal dos membros da Corporación, sen que ningún concelleiro poida solicitar máis de tres anualmente.\nOs concelleiros deberán solicitar a convocatoria das sesións por escrito no que razonen o/s asunto/s que a motive/n. O escrito deberá estar asinado persoalmente por todos os que subscriben a convocatoria. A relación de asuntos incluídos no escrito non enerva a facultade do alcalde de determinar os puntos da orde do día, se ben a exclusión dalgún dos asuntos propostos deberá ser motivada.\n2. As sesións para aprobar inicialmente os ornamentos municipais e para aprobar inicialmente as ordenanzas fiscais e de xestión tributaria terán carácter extraordinario.\nArtigo 34. Das sesións extraordinarias urxentes.\n1. Son sesións extraordinarias urxentes as que convoque o alcalde cando a urxencia do asunto ou dos asuntos que hai que tratar non permite convocar a sesión extraordinaria coa antelación mínima de dous días hábiles esixida pola lei.\n2. Nese caso, hai que incluír como primeiro punt da orde do día o pronunciamento do Pleno sobre a urxencia. Se o Pleno non aprecia a urxencia, remata a sesión.\nArtigo 35. Da convocatoria.\nAs sesións plenarias hai que convocalas, polo menos, con dous días hábiles de antelación, agás as extraordinarias que o foran con carácter urgente. A convocatoria con carácter urgente deberá ser ratificada polo Pleno.\nArtigo 36. Do exame do expedientes.\nA documentación dos asuntos incluídos na orde do día que ten que servir de base para o debate e, de ser o caso, para a votación, deberá estar ao dispor dos membros da Corporación dende o mesmo día da convocatoria na Secretaría.\nCalquera membro da Corporación poderá examinar esta documentación e mesmo obter copias de documentos concretos que a integre, non os orixinais que non poderán saír da Secretaría.\nArtigo 37. Da súa duración.\n1. Todas as sesións respectarán o principio de unidade de acto, procurando que finalicen o día que comezan.\n2. O alcalde poderá acordar, durante o transcurso da sesión, as interrupcións que estime convenientes para permitir as deliberacións dos grupos ou para un período de descanso, cando a duración das sesións así o aconselle. O alcalde deberá anunciar a hora na que, dentro do mesmo día, se reanudará a sesion.\nArtigo 38. Da publicidade das sesións.\n1. As sesións do Pleno son públicas. Malia o anterior, poderá ser secreto o debate e a votación dos asuntos que poidan afectar aos dereitos fundamentais dos cidadáns recollidos no artigo 18.1 da Constitución, cando así o acorden os concelleiros por maioría absoluta.\nPara que non se altere o ritmo da sesión, estes asuntos serán incluídos ao principio da orde do dia, despois da aprobación da acta da sesión anterior.\n2. O público que asista as sesións non poderá intervir nin poderá manifestar agrado ou desagrado. O alcalde poderá, en casos extremos, expulsar ao/á asistente que por calquera causa impida o normal desenvolvemento da sesión. O alcalde pode tamén decidir sobre a continuidade ou non da sesión, previa consulta aos portavoces dos grupos municipais.\n3. Se o alcalde decidira non continuar, rematará a sesión. Nese caso, os asuntos que quedaran pendentes incluiranse na orde do día da seguinte sesión que celebre o Pleno.\nArtigo 39. Constitución.\nPara a válida constitución do Pleno, requírese a asistencia de un terzo do número legal dos membros da Corporación, que xamais poderá ser inferior a tres. Este quórum deberá manterse durante toda a sesión.\nSempre deberán asistir o presidente e o secretario da Corporación ou os que legalmente os substitúan.\nSe na primeira convocatoria non existira o quórum necesario, entenderase automáticamente convocada á mesma hora, dous días despois. Nese suposto, non será necesario enviar a orde do día pero si a notificación da celebración da sesión en segunda convocatoria.\nSe na segunda convocatoria tampouco se acada o quórum necesario, os asuntos previstos que se ían tratar nesa sesión posporanse para estudar na primeira sesión que celebre o Pleno con posterioridade, sexa ordinaria ou extraordinaria.\nSECCIÓN SEGUNDA.–DA ORDE DO DÍA\nArtigo 40. Da súa formación.\n1. O alcalde fixará a orde do día das sesións, asistido do secretario, que terá elaborada previamente a relación dos asuntos que reúnan os requisitos necesarios para que os considere o Pleno.\n2. Correspóndelle ao alcalde determinar se un asunto concreto se inclúe ou non na orde do día ou baixo que epígrafe ten que figurar. O alcalde poderá obter a asistencia dos membros da Xunta de Goberno Local e consultar, se o estima oportuno, aos portavoces dos grupos da Corporación.\nArtigo 41. Da súa distribución.\n1. A convocatoria e a orde do día distribuiránselles aos concelleiros a través dos procedementos ordinarios de notificación.\n2. Os borradores das actas das sesións anteriores que teñan que ser aprobadas entregaránselles aos concelleiros por eses medios. Todo iso sen prexuízo de que esa documentación poida ser, tamén, remitida a través de medios telemáticos que aseguren unha máis rápida recepción.\nO mesmo día da convocatoria, toda a documentación estará ao dispor dos membros da Corporación na Secretaría.\nArtigo 42. Principios de carácter xeral.\n1. Correpóndelle ao alcalde asegurar a boa marcha das sesións e acordar, de ser o caso, as interrupcións que estime convenientes, dirixir os debates, manter a orde deles e sinalar os tempos da intervención, nos termos establecidos neste regulamento.\n2. Os concelleiros poderán facer uso da palabra previa autorización do alcalde. Unha vez obtida non poderán ser interrumpidos a non ser polo alcalde para advertirlles que se esgotou o tempo, para chamarlles á cuestión ou á orde ou para retirarlles a palabra, o que procederá unha vez que transcurra o tempo establecido e logo de que lles indique dúas veces que conclúan.\n3. En calquera momento, os membros da Corporación poderán pedir a palabra para formular unha cuestión de orde, invocando a norma a aplicación dal cal reclaman. O alcalde resolverá o que proceda sen que por iso poida haber debate.\nArtigo 43. Do inicio da sesión.\nAs sesións comezarán preguntando o presidente se algún membro da Corporación ten que formular algunha observación á acta da sesión anterior que se distribuira coa convocatoria.\nSe non houbera observacions, considerarase aprobada e debatiranse e decidiranse as rectificacións que procedan, se as houbera.\nO fondo dos acordos non poderá ser modificado en ningún caso e só se poderán corrixir erros materiais ou de feito.\nArtigo 44. Da ordenación dos asuntos.\n1. Todos os asuntos debateranse e votaranse seguindo a orde na que estivesen relacionados na orde do día ou na orde que se estableza na mesma sesión respecto de aqueles non incluídos na orde do día que se sometan ao Pleno por razóns de urxencia.\n2. Malia o disposto no número anterior, o alcalde ou presidente pode alterar a orde dos temas ou retirar un asunto cando a súa aprobación esixira unha maioría especial e esta non se pudiera obter no momento previsto inicialmente na orde do día.\nCalquera concelleiro poderá pedir, durante o debate, a retirada dalgún expediente incluído na orde do día, para os efectos de incorporar documentos ou informes. Tamén poderá pedir que o expediente quede sobre a mesa, aprazando a súa discusión para a seguinte sesión. En ambos os dous casos, o pedimento será votado, logo de rematar o debate e antes de votar sobre o fondo do asunto. Se a maioría simple votase a favor do pedimento non procederá votar a proposta de acordo.\n3. Cando varios asuntos teñan un contido similar poderanse debater conxuntamente se así o dispuxese o alcalde. Deberanse votar por separado, de ser o caso, cada unha das propostas contidas nos asuntos. Tamén se poderán votar por separado os puntos ou as partes dunha proposta, cando foran susceptibles de tratamento autónomo e non tiveran incidencia ningunha nos restantes.\nArtigo 45. Da intervención dos habilitados estatais.\nCando sexan asuntos que non se incluiron na orde do día e que requiran informe preceptivo do secretario ou do interventor haberá que solicitarlle ao presidente que aplace o seu estudo e o asunto quedará sobre a mesa ata a próxima sesión, se o secretario ou o interventor non puidesen emitir os informes no acto.\nO secretario farao constar expresamente na acta, se o pedimento non fora atendido.\nArtigo 46. Da adopción de acordos sen debate.\n1. A consideración de cada punto incluído na orde do día comezará coa lectura íntegra ou o extracto do ditame da Comisión Informativa por parte do secretario ou, se se trata dun asunto urxente non ditaminado, da proposición que se somete ao Pleno. Se calquera grupo o solicita, leranse integramente aquelas partes do expediente ou do informe ou ditame da Comisión Informativa que se considere conveniente para mellorar comprensión.\n2. O presidente someterá directamente a votación o ditame, se ninguén solicita a palabra despois da lectura.\nArtigo 47. Do desenvolvemento dos debates.\n1. Se se promove debate, este poderá iniciarse cunha exposición e xustificación da proposta con cargo dalgún concelleirointegrantes de Comisión Informativa que a tivese ditaminado.\nCando non existira ditame da Comisión, a exposición faraa algún dos membros da Corporación que subscribira a proposición ou moción da que se trate, no nome propio ou do colectivo e órgano municipal que a propón.\n2. O relator non consumirá un tempo de exposición superior a dez minutos.\nArtigo 48. Da primeira queda de intervencións.\n1. A continuación, cada un dos grupos que así o solicite consumirá unha quenda de contestación que non poderá exceder de cinco minutos.\n2. Poderá intervir nesa quenda máis dun membro de cada grupo mais, nese caso, non se poderá utilizar máis tempo do total de cinco minutos que corresponde a cada grupo.\n3. A orde de intervención dos grupos nesa quenda de réplica será inverso ao número de concelleiros que os integran. No caso de ter igual número de concelleiros inservirá en primeiro lugar o partido que obtivese menos votos nas últimas eleccións municipais.\nArtigo 49. Da segunda quenda de intervencións.\n1. Se algún grupo así o solicitase, procederase a unha segunda quenda, na que os grupos, pola mesma orde que se indicou no artigo anterior, poderán volver a facer uso da palabra para fixar a súa posición e para explicar o seu voto. Nesa segunda quenda o grupo ao que pretenza o relator deberá ratificarse na súa proposta ou, de ser o caso, modificala.\n2. As intervencións desta segunda quenda non poderán ter unha duración superior a tres minutos.\n3. Os membros da Corporación poderán en calquera momento do debate pedir a palabra para formular unha cuestión de orde, invocando para o efecto a norma a aplicación da cal reclama. O presidente resolverá o que proceda, sen que por ese motivo comece ningun debate.\nArtigo 50. Das intervencións por alusións.\n1. Cando, no desenvolvemento do debate, se fixeran alusións sobre a persoas ou sobre a conduta dun membro da Corporación, este poderá solicitarlle ao presidente que se lle conceda o uso da palabra por tempo non superior a tres minutos para contestar estritamente ás alusións.\n2. Cando a alusión afecte á dignidade ou ao decoro dun gruo, o presidente poderá conceder ao seu portavoz o uso da palabra durante o mesmo tempo e nas mesmas condicións que as establecidas no parágrafo anterior.\nArtigo 51. Da orde nas sesións plenarias.\nO/a presidente poderá chamar á orde a calquera membro da Corporación que:\n– Profira palabras ou diga conceptos ofensivos para o decoro da Corporación ou dos seus membros, das institucións públicas ou de calquera persoa ou entidade.\n– Interrumpa ou altere de calquera forma a orde das sesións.\n– Pretenda facer uso da palabra sen que se lle concedera ou cando se lle retirara.\nLogo de tres chamadas á orde na mesma sesión, con advertencia na segunda das consecuencias da terceira chamada, o presidente poderá ordenarlle que abandone o local no que se está celebrando a sesión e poderá adoptar as medidas que considere oportunas para facer efectiva a expulsión.\nArtigo 52. Das abstencións nas sesións plenarias.\nCando, de conformidade co artigo 76 da Lei 7/1985, do 2 de abril, reguladora das bases do réxime local, algún membro da Corporación deba absterse de participar no debate e na votación, deberá abandonar o salón mentres se discute e se vota o asunto. Cando se trate de debater a actuación dalgún membro como corporativo, poderá permanecer no salón e defenderse.\nArtigo 53. Da terminología no desenvolvemento das sesións.\nA terminología que para os efectos do desenvolvemento das sesións e para definir o carácter das intervencions dos membros da Corporación se utilizará será a seguinte\nDitame: é a proposta sometida ao Pleno logo de que a Comisión Informativa estude o expediente. Contén unha parte expositiva e un acordo que hai que adoptar.\nProposicion: é a proposta que se somete ao Pleno relativa a un asunto incluído na orde do día que vai coa convocatoria. Conterá unha parte expositiva ou unha justificación e un acordo que hai que adoptar. Non procederá debater nin votar unha proposición se antes non foi ratificada a súa inclusión na orde do día, de conformidade co que dispón o artigo 82.3 do Regulamento de organización, funcionamento e rexime xurídico das entidades locais.\nMoción: é a proposta que se somete directamente ao Pleno por razóns de urxencia e que calquera membro da Corporación presentara no Rexistro, mediante un escrito dirixido ao presidente no que se motive debidamente a urxencia e que estea subscrito polo portavoz do grupo, ata as 14:00 horas do día anterior a aquel no que se celebre a sesión plenaria, agás casos de forza maior nos que está permitido presentar a moción no momento de hincar a comisión.\nVoto particular: é a proposta de modificación dun ditame que formule un membro que forma parte da Comisión Informativa. Deberá acompañar ao ditame dende o día seguinte ao da súa aprobación por parte da Comisión.\nEmenda: é a proposta de modificacion dun ditame ou proposición que presente calquera membro mediante un escrito presentado ao presidente antes de iniciarse o debate do asunto.\nArtigo 54. Dos rogos e das preguntas.\n1. O rogo é a formulación dunha proposta de actuación dirixida a algún dos órganos de goberno municipal.\nOs rogos poderán ser efectuados oralmente ou por escrito e serán debatidos, xeralmente, na sesión seguinte, sen prexuízo de que o poidan ser na mesma sesión se o presidente o estima conveniente e previa a conformidade de quen teña que contestalos. Nese caso, os rogos poderán dar lugar a unha intervención do concelleiro que os formulara e a outra intervención para respostar. A continuación, o concelleiro que propón poderá facer novamente uso da palabra e, logo doutra intervención para responder, o debate rematará. Ningunha desas intervencións poderá exceder de dous minutos.\n2. A pregunta é calquera cuestión formulada aos órganos de goberno na sesión plenaria.\nAs preguntas formuladas por escrito ou oralmente no transcurso dunha sesión contestaraas o seu destinatario, xeralmente, na sesión seguinte, agás as formuladas por escrito con vinte e catro horas de antelación que serán contestadas na sesión ou, por causas debidamente motivadas, na seguinte. Se a persoa á que se lle pregunta respostase á pregunta na mesma sesión, a súa intervención non poderá durar máis de dous minutos.\n3. Os rogos e as preguntas non poderán ser sometidos a votación.\n4. Os grupos municipais poderán formular cada un, como máximo, tres mocións, tres rogos e tres preguntas.\nArtigo 55. Das votacións.\nUnha vez debatidos os asuntos da orde do día, procederá a súa votación Antes de comezar a votación, o presidente sinalará clara e concisamente os seus termos e a forma de emitir o voto.\nUnha vez que estea iniciada a votación, non se poderá interromper por ningún motivo. Durante o desenvolvemento da votación, o presidente non concederá o uso da palabra e ningún membro corporativo poderá entrar no salóns ou abandonalo.\nArtigo 56. Da forma de adoptar acordos\nO Pleno do Concello adopta os seus acordos, como regla xeral, por maioría simple dos membros presentes. Hai maioría simple cando os votos afirmativos son máis que os negativos.\nEntenderase por maioría absoluta cando os votos afirmativos son máis da metade do número legal dos membros da Corporación e será necesaria nos supostos enumerados no artigo 47.2 da Lei 7/1985, do 2 de abril, reguladora das bases do réxime local.\nNo suposto de que, seguindo a Lei orgánica do réxime electoral xeral, non quedaran máis posibles candidatos ou suplentes que nomear, o quórum de asistencia e votación previsto na lexislación vixente entenderase automáticamente referidoao número de feito de membros da corporación que subsiste.\nO voto dos concelleiros é persoal e non se pode delegar.\nArtigo 57. Do senso do voto.\nO senso do voto pode ser afirmativo ou negativo e os membros da Corporación poderán absterse de votar.\nPara os efectos da votación correspondente, considerarase que se absteñen os membros da Corporación que se ausenten do salón de sesións unha vez iniciado o debate dun asunto e non estivesen presentes no momento da votación. Poderán tomar se voltan ao salón de sesións antes da votación.\nNo caso de votacións con resultado de empate, haberá unha nova votación e, se persiste o empate, decidirá o voto de calidade do presidente.\nArtigo 58. Dos tipos de votación.\n1. As votacións poderán ser de tres tipos:\n– Ordinarias: son as que se manifestan por signos convencionais de asentimento, desestimento ou abstención\n– Nominais: son aquelas votacións que se realizan mediante chamamento por orde alfabética dos apelidos e sempre no último lugar o presidente na que cada membro da Corporación, ao ser chamado, responde en voz alta “si”, “non” ou “abstéñome”.\n– Secretas: son as que se realizan por papeleta que cada membro da Corporación irá depositando nunha urna ou bolsa.\n2. O sistema normal será a votación ordinaria.\n3. A votación nominal requerirá a solicitude dun grupo municipal aprobada polo Pleno por unha maioría simple en votación ordinaria.\n4. A votación secreta só se poderá utilizar para elixir ou destituír persoas.\n5. Terminada a votación ordinaria, o presidente declarará o que se acordou.\n6. Inmediatamente de concluír a votación nominal ou secreta, o secretario computará os votos emitidos e anunciará en voz alta o seu resultado e o presidente proclamará o acordo que foi adoptado.\nArtigo 59. Das actas.\nDe cada sesión plenaria, o secretaria redactará a acta na que fará constar todos os requisitos que sinala o artigo 109 do Regulamento de organización, funcionamento e réxime xurídico das entidades locais.\nSe non se celebra a sesión plenaria por falta de asistentes ou por outro motivo, o secretario suplirá a acta por unha diligencia autorizada coa súa sinatura, na que conste a causa e os nomes das persoas que non asistiron e o nomes das persoas que asistiron.\nA acta, unha vez que a aprobe o Pleno na sesión seguinte, transcribirase ao Libro de Actas, que asinará o alcalde ou o presidente e o secretario.\nCAPÍTULO V.–DAS COMISIÓNS INFORMATIVAS E DA COMISIÓN ESPECIAL DE CONTAS\nSECCIÓN PRIMEIRA.–COMISIÓNS INFORMATIVAS\nArtigo 60. Da natureza e das funcións das comisións informativas.\n1. As comisións informativas son órganos municipais necesarios, sen atribucións resolutorias, que teñen como función o estudo, o informe ou a consulta dos asuntos que teñen que ser sometidos á decisión do Pleno, así como o seguimento da xestión do alcalde, da Xunta de Goberno Local e dos concelleiros que ostenten delegacións, sen prexuízo das competencias de control que lle correspondente ao Pleno.\n2. Tamén emitirán ditame sobre aqueles asuntos da competencia da Xunta de Goberno Local e do alcalde que lles sexan sometidos ao seu coñecemento por expresa decisión de aqueles.\n3. Será preceptivo o previo ditame da Comisión Informativa correspondente, nos asuntos nos que resolva o alcalde ou a Xunta de Goberno Local por delegación do Pleno.\nArtigo 61. Dos tipos de comisións informativas.\nAs comisións informativas poden ser permanentes ou especiais. Son permantes as que se constitúen con carácter xeral, distribuíndo entre elas as materias que teñen que someterse ao Pleno. O seu número e denominación iniciais, así como calquera variación nelas durante o mandato corporativo, decidirase mediante acordo que adopta o Pleno por proposta do alcalde, procurando, no posible, a súa correspondencia co número e determinación das grandes áreas nas que se estruturan os servizos.\nSon especiais as comisións informativas que o Pleno acorde constituír para un asunto concreto, en consideración ás súas características especiais de calquera tipo.\nArtigo 62. Da súa composición.\na) As Comisions Informativas estarán exclusivamente integradas por concelleiros da Corporación e presidiraas o alcalde, que pode delegar a presidencia efectiva en calquera membro da Corporación.\nb) No acordo de creación das das comisións informativas, que haberá que adoptar nunha sesión plenaria celebrada dentro do mes seguinte ao da constitución de cada Corporación, determinarase a súa composición concreta, tendo en conta as seguintes regras:\n– Cada comisión estará integrada de forma que a súa composición se acomode á proporcionalidade que existe entre os distintos grupos políticos representados na Corporación\n– A adscrición concreta a cada comisión dos membros da Corporación que teñan que formar parte dela, representando a cada grupo, realizarase mediante un escrito do portavoz do grupo dirixido ao alcalde, do que se dará conta ao Pleno. De igual forma, poderanse designar suplentes dos titulares\n– A Secretaría das comisións informativas desempeñaraa o secretario da Corporación ou o funcionario no que delegue\n– As súas convocatorias e as súas sesións axustaranse ao réxime previsto para as do Pleno.\nSECCIÓN SEGUNDA.–DA COMISIÓN ESPECIAL DE CONTAS\nArtigo 63. Obxecto.\nÁ Comisión Especial de Contas, órgano de carácter preceptivo, correspóndelle estudar e informar todas as contas, orzamentarias e extraorzamentarias, que teña que aprobar o Pleno, de acordo co que establece o Real decreto lexislativo 2/2004, do 5 de marzo, que aproba o texto refundido da Lei reguladora das facendas locais.\nDerróganse cantas normas municipais do Concello de Ponteceso se opoñan total ou parcialmente ao contido deste regulamento.\nEn todo o que non está previsto neste regulamento, aplicarase o que dispón o Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais.\nDe conformidade co que dispón o artigo 49 da Lei 7/1985, do 2 de abril, o expediente sométese a información pública e audiencia ás persoas intersadas, para que presenten as reclamacións e as suxestións que estimen pertinentes no prazo de trinta días.\nNo caso de que as persoas interesadas non presentes reclamacóns ou suxestións, entenderase definitivamente adoptado o acordo ata entón provisional.\nContra o acordo de aprobación definitiva deste regulamento, as persoas intersadas poderán interpor directamente o recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses seguintes a partir do día seguinte ao da publicación.\nO texto do articulado deste regulamento interpretarase da seguinte forma:\nA expresión “o alcalde” interpretarase como “o/a alcalde/alcaldesa”, “o/s tenente/s de alcalde” como “o/a/os/as tenente/s de alcalde”, “o/s concelleiro/s” como “o/a/os/as concelleira/s”, “o/s concelleiro/s delegado/s” como “o/a/os/as concelleiro/a/s delegado/a/s”, “o/s delegado/s” como “o/a/os/as delegado/a/s”, “o/s cidadán/s” como “o/a/os/as cidadá/s/cidadás”, “o/s presidente/s” como “o/a/os/as presidente/a/s”, “o/s membro/s” como “o/a/os/as mebro/s”, “o/s funcionario/s” como “o/a/os/as funcionario/a/s”, “o/s vicepresidentes” como “o/a/os/as vicepresidente/a/s”, “o/s secretario/s” como “o/a/os/as secretario/a/s”, “o/s habilitado/s estatal/estatais” como “o/a/os/as habilitado/a/s estatal/estatais, “o/s interventor/es” como “o/a/os/as interventor/a/s, “corporativo” como “corporativo/a”.\nEste regulamento entrará en vigor unha vez que saia publicado o seu texto no Boletín Oficial da Provincia e logo de que transcorra o prazo de quince días ao que se refiren os artigos 70.2 e 65.2 da Lei 7/1985, do 2 de abril, reguladora das bases do réxime local.


SOSgroba: POLO BO CAMIÑO\nLeemos no xornal Galicia Hoxe un artigo sobre a emisión de CO2 a atmosfera iste ano, e a positiva influencia das enerxías limpas sobre a mellora nos índices de contaminación.\nEfectivamente, imos polo bo camiño baixando o nivel de emisións. Mais, aínda queda moito que facer e que falar sobre o tema. Nun comentario, na mesma noticia, alguén pregunta sobre que ganan os propietarios dos montes e os concellos.\nAsemade, nós dicimos, e que é o que perdemos?\nEstá claro que algo se gana, mais tamén, que moito se perde, seguindo co sistema actual de producción e consumo de enerxía. Os números e as novas relacionadas, non deixan de ser pequenas aguilloadas con intereses moi claros.\nO problema enerxético ten solución, e non é precisamente o que nos queren vender.\nHai solucións que habería que potenciar e se están silenciando e adiando.\nEstragar a natureza para "aforrar" non parece a mellor solución.\nPublicado por sosgroba ás 13:59


Vieiros: Galiza Hoxe - As producións galegas estréanse no Play-Doc\n'2050' e 'As voces do Prestige' abren o programa Doc's Galicia\nA segunda xornada do festival de documentais de Tui presenta sete novas pezas, tanto do país como do resto do mundo.\nRedacción - 14:05 22/03/2007\nTags: curtametraxes festival play-doc tui venres\nCartel de '2050'\nÁs doce do mediodía inaugúrase o programa Doc's Galicia con dúas producións da terra. En 2050, é demasiado tarde, de Ruth Chao e Javier Silva, amósanse as posíbeis consecuencias do cambio climático e a conta atrás para reverter os seus efectos. Deseguido, proxéctase As voces do Prestige, de Ángel Peláez, sobre o afundimento do petroleiro visto dende a perspectiva de varios artistas. Esta produción levou o premio Mestre Mateo ao mellor documental.\nDespois de xantar...\nPola tarde, a partir das catro e media, proxectarase no Teatro Municipal Bs. As., dentro da sección informativa Foco Galicia. Na longametraxe, Alberte Pagán reconstrúe a historia de galegos emigrados a Arxentina a través de fotografías. Dúas horas máis tarde comezará outra dupla sesión: Pensando en soidade, de Marcos Nine, que recupera imaxes filmadas por José Ernesto Díaz Noriega, e Uku Ukai, curtametraxe lituana dirixida por Audrius Stonys e que forma parte da sección oficial.\nNa quenda das oito e media verase Estrelas da liña, longametraxe española dirixida por Chema Rodríguez e que conta a historia dunhas prostitutas de Guatemala que montan un equipo de fútbol. Tamén opta a concurso. Ás dez e media, o filme portugués Ainda há pastores?, de Jorge Pelicano, sobre a vida en Casais de Folgosinho, da sección Atlántico, e o galego O tempo dos bullós, curta de Chus Domínguez sobre unha aldea do Caurel, completan a segunda xornada do festival.\nE a sexta feira...\nO venres comezarán as xornadas de debate do Play-Doc, O documental, a TV, o cinema e todo o que vén, que dedicarán a súa primeira sesión a analizar as últimas tendencias do documental. Esta actividade vai supoñer a estrea de TeuTubo TV, o espazo na rede da Axencia Audiovisual Galega, que a retransmitirá en directo, das once da mañá ás dúas da tarde.\n'As voces do Prestige'\n'O tempo dos bullós'


TREVENATIO A VEIGA OURENSE: Presentación aos medios de comunicación de Trevenatio\nA VEIGA-OURENSE 2010\nFOTOS CONCURSO ONLINE\nPresentación aos medios de comunicación de Trevenatio\nO pasado 8 de xullo ás 12:00 horas en Ourense se presentaba oficialmente TREVENATIO 2010 ante os medios de comunicación. Unha convocatoria na que estiveron presentes o alcalde da Veiga, Edesio Yáñez; e o presidente e xerente do Inorde, Xosé Manuel Freire e Xosé Manuel Rodríguez, respectivamente. Durante o acto, o presidente do Inorde apuntaba "ás enormes posibilidade que ten un concello tan fermoso como A Veiga no que se contempla a beleza da montaña e de Ourense en estado puro".\nPola outra banda, Edesio Yáñez amosábase moi ledo ante a celebración desta nova edición de Trevenatio na que "buscamos crear algo novidoso como é a Primeira Festa da Natureza de Galicia". "Non renunciamos nin esquecemos as anteriores edicións pero sí pretendemos darlle un xiro á deste ano", sinalaba o rexidor da Veiga.\nO xerente do Inorde, Xosé Manuel Freire, foi o encargado de ler ante os medios o programa, que cualificou de "espectacular". "Un concello como A Veiga ten que potenciar os seus recursos naturais e as actividades ao aire libre, sobre todo se temos en conta que estamos ante a ollada do "teito de Galicia", un monumento natural que debe ser potenciado dende todas as institucións e organismos", asegurou o xerente do Inorde.\nÁ rolda de prensa convocada polo Inorde acudiron moitos medios de comunicación que se achegaron para interesarse pola edición de TREVENATIO 2010. A día de hoxe, podemos amosarvos varios links onde veredes algunha das noticias. No Faro de Vigo, na Región ou Telemiño que xa colgamos no post anterior. O volvemos a poñer aquí para que o vexades de novo.\nPublicado por TREVENATIO en 20:54\nEtiquetas: 8 de xullo, deputación ourense, edesio yáñez, inorde, noticias, presentación medios de comunicación, TREVENATIO\nENLACES DA VEIGA\nAlberguería, baixo as augas\nAsoc. Cult. de Prada\nBlog de Xares\nBlog Río Xares\nCompl. Cinexético de Xares\nConcello A Veiga non oficial\nLugar de A Regueira\nParroquia de Casdenodres\nParroquia de Correjido\nParroquia de Lamalonga\nParroquia de Prada\nParroquia de Requeixo\nParroquia de Vilanova\nParroquia de Xares\nPrada en Fotos\nFALLO CONCURSO FOTOS\nXa está aquí a revista de Trevenatio, que se dist...\nMutenrohi chega á Veiga\nCambio horario inauguración\nFin prazo concurso fotos\nImaxe de “Sabores en Trevinca”\nXornadas Gastronómicas “Sabores en Trevinca”\nPresentación aos medios de comunicación de Treven...\nPROGRAMA DEFINITIVO TREVENATIO\nPRESENTACION FERIA TREVENATIO\nA senda gastronómica na Veiga\nCata de viños en Trevenatio\nI Camiñada Vereas da Veiga


O 16 de maio celebramos no colexio o "Día das Letras Galegas". Este ano adicóuselle a Xosé María Díaz Castro, un escritor nado en Guitiriz, de familia labrega e moi vinculada ás "Irmandades de Fala", grazas ao seu pai.\nÉ autor dun único libro de poemas Nimbos, dentro do cal destaca o seu poema "Penélope". Nesta obra amosa a súa preocupación por Galicia e polos problemas do ser humano: o amor, a vida, a morte, o paso do tempo; así como a relixiosidade.\nPara celebralo fixemos un acto no que se leu un manifesto, recitáronse varios poemas de escritores ilustres como Rosalía de Castro, Castelao,... e por suposto de Xosé María Díaz Castro; vimos un vídeo onde a cultura celta estaba presente; expúxose un Power Point coa vida e obra de Xosé María Díaz Castro e rematamos cantando, como non podía ser doutro xeito, o "Himno Galego".


clasificación > Con serifas > Romanas clásicas > Modernas\nFoi deseñada por Firmin Didot en 1783. Naquel tempo e durante cen anos, varios membros da familia Didot traballaron en París como deseñadores, algúns tamén eran impresores, tipógrafos, escritores ou inventores. Polo ano 1800 posuían a fundición máis importante de Francia. Pierre Didot imprimiu libros coas tipografías deseñadas polo seu irmán Firmin. A tipografía Didot definiu as características do novo estilo romano moderno coa súa extrema tensión vertical, gran contraste entre os paus finos e grosos e as súas rectas e finísimas serifas proporcionándolle unha aparencia moi clara e elegante. O seu éxito foi tal que se converteu no tipo de Francia e no estándar nacional para as publicacións francesas. Foi a tipografía que usou Giambattista Bodoni para crear a súa propia romana en Italia, e aínda que son moi similares entre si, esta última transmite unha maior rixidez e robusteza mentres que a Didot é mais elegante e cálida.


Filme e faladoiro cunha activista carballesa nas "Tardes no Espazo" de Senda Nova. Axenda | Concello de Carballo\nInicio Carballo ao día Axenda Filme e faladoiro cunha activista carballesa nas...\nFilme e faladoiro cunha activista carballesa nas "Tardes no Espazo" de Senda Nova\nDo xoves 7 de novembro ata o venres 8 de novembro do 2019 19:00 horas - Espazo da Natureza de Oza Participación veciñal\nDentro do programa "Tardes no Espazo", a asociación ambiental Senda Nova desenvolverá ao longo do mes de novembro un amplo programa de actividades que mesturará coas rutas interpretativas do 8º Outono en Marcha. Trátase de proxectos vertebrados a prol da dinamización do noso rural a través do Espazo da Natureza de Oza con filmes e faladoiros abertos á participación de toda a veciñanza. Estas son as citas desta semana. Non volas perdades!\nXoves de filme (7 nov, 19h).\nAo igual que en anteriores edicións, esta actividade está dirixida a visibilizar traballos audiovisuais de problemáticas ambientais de diferentes lugares así como filmes relacionados co patrimonio ambiental local e galego. A primeira sesión do ciclo, denominada "Chaves, la memoria expoliada", terá como protagonistas catro propostas moi diferentes e de zonas moi diferenciadas, dirixidas por Daniel Orte e Mª José Urraca, e producido por Ecologistas en Acción.\nSinopse: A pesares de que a cova de Chaves tiña revelado información decisiva no estudio da prehistoria, a evolución do xacemento cambia por completo a partires do ano 1974 cando se venden os terreos para fins cinexéticos o que desemboca en danos ambientais e na posterior destrución do xacemento.\nEncontro con activistas (Venres 8, 19:00h)\nAs tardes dos venres estará dedicada ao encontro con diferentes activistas para difundir e dar a coñecer o traballo de persoas individuais na labor activista dende diferentes ámbitos. Os faladoiros xirarán arredor do labor organizativo grupal en cada unha das diferentes iniciativas que desenvolven estas persoas por todo o mundo. Desde Carballo a Honduras, pasando por diferentes lugares da xeografía galega coñeceremos a dinamización de cada acción, que move a ter esas conductas, os atrancos de cada proxectos e/ou as posibles melloras para levalos a cabo.\nA encargada de inaugurar este mes os faladoiros será a voluntaria carballesa Lorena Marrozos, activista en diferentes ONGs (Miradas al Mundo, JUTT Helping People, Aire, etc.), que na actualidade está a participar en diversos proxectos nos Balcáns, Guinea-Bissau e outros países en desenvolvemento, axudando ás persoas refuxiadas e con poucos recursos. Ademáis do traballo en campo, directamente coas comunidades dos países nos que coopera, Lorena impulsa iniciativas humanitarias locais de recollida de materiais de primeira necesidade para o seu posterior envío a estas comunidades.\nOrganiza: Asociación ambiental Senda Nova e Espazo da Natureza de Oza\nColabora: Ingeniería Sen Fronteiras e Monte Neme


Feijóo anuncia na véspera do 8M dous plans de igualdade e despreza todas as achegas da oposición na materia - Praza Pública\nFeijóo anuncia na véspera do 8M dous plans de igualdade e despreza todas as achegas da oposición na materia\nmércores 7, marzo 2018\nO principal debate parlamentario no día previo ás mobilizacións polo 8M converteuse este mércores no Parlamento de Galicia nunha lameira de acusacións mutuas de machismo entre o presidente da Xunta e os portavoces dos tres grupos da oposición que rematou con dous deputados chamados á orde e Feijóo retirando do diario de sesión da Cámara verbas súas que os voceiros de PSdeG e BNG consideraron ofensivas. Ao tempo, na véspera do 8M, o presidente anunciou un plan de conciliación e outro de igualdade cunhas características que aos poucos minutos tiveron que ser matizadas polo seu gabinete.\nO presidente despreza todas as propostas en materia de igualdade que lle formula a oposición entre acusacións mutuas de machismo que o levan a retirar alusións a Leiceaga e Pontón que estes consideraron ofensivas\nNunha sesión de control ao Goberno galego que os tres grupos da oposición centraron na igualdade da muller, o presidente salientou que “este goberno fixo máis en políticas de igualdade que calquera outro goberno”. Feijóo, que nestas sesións dos mércores adoita anunciar plans ou decisións que o seu Goberno aproba nas súas reunións do día seguinte, avanzou desta volta que non este xoves senón “neste mes de marzo imos aprobar o primeiro plan de conciliación na administración autonómica galega de todas as administracións de España”. Un anuncio que aos poucos minutos foi matizado polo seu gabinete sinalando que non se limitará aos traballadores da Xunta senón que se estenderá a toda a sociedade. Igualmente, o Goberno galego tamén anunciou a renovación antes de fin de ano do plan de igualdade actualmente vixente.\n“Este goberno fixo máis en políticas de igualdade que calquera outro goberno”, asegurou Feijóo\nEses anuncios, realizados na véspera do 8M, foron acompañados por acusacións máis ou menos veladas de machismo do presidente aos grupos da oposición. Á portavoz do BNG, Ana Pontón, Feijóo criticoulle o cartel no que a súa formación di que as mulleres están “até a cona” argumentando que “utiliza o corpo das mulleres para saír nun periódico ou nunha radio”. Ao portavoz do PSdeG, Xoaquín Fernández Leiceaga, díxolle que "a oposición está onde está por non respectar a sensibilidade das mulleres" tanto como o PP -“a maioría das mulleres de Galicia me deron a súa confianza”, chegou a dicir Feijóo, atribuíndose a capacidade de coñecer o voto secreto en urna nas eleccións autonómicas-. E ao portavoz de En Marea, Luís Villares, atacouno lembrando diversas expresións machistas lanzadas polo líder de Podemos, Pablo Iglesias, que transcenderon nos últimos anos.\nAnte as protestas de Pontón e Leiceaga, que consideraron ofensivas esas alusións, Feijóo acabou retirándoas do diario de sesións da Cámara. Fíxoo ao tempo que o presidente do Parlamento, o popular Miguel Santalices, chamaba á orde a Villares e ao deputado do BNG Xosé Luís Rivas Mini pola súa vehemencia á hora de protestar contra a actitude de Feijóo. Mentres, a conta de Twitter do PP galego emitía un chío no que daba "ánimo" a Pontón ata que dentro de dúas semanas leve "outro repaso parlamentario".\n“A súa grande achega á igualdade esta semana é dicir que todas as galegas e todos os galegos somos contrabandistas”, criticou Villares\nDesde En Marea, Villares centrou parte da súa intervención en lembrar a entrevista televisiva de Feijóo do pasado domingo e criticou que nela “a súa grande achega á igualdade esta semana é dicir que todas as galegas e todos os galegos somos contrabandistas”. “Talvez viva vostede tan rodeado de xente delincuente que pense que todos son contrabandistas”, engadiu Villares. A reposta de Feijóo foi dicir que “os de Podemos” están “rabiosos” porque el estivese “nun programa de La Sexta” pero que “non pasa nada porque nesa televisión haxa durante unha hora alguén do PP”, engadindo que “se chegan a emitir as catro horas de preguntas e respostas gravadas dálle algo”.\nChío do PP contra Ana Pontón durante o debate parlamentario deste mércores CC-BY-SA Praza Pública


Existe un risco moi alto de que os cultivos transxénicos crúcense cos tradicionais, advirte a UE | Consumer\nExiste un risco moi alto de que os cultivos transxénicos crúcense cos tradicionais, advirte a UE\nSegundo un informe da Axencia Europea de Medio Ambiente, a probabilidade de que algúns dos cultivos transxénicos máis comúns crúcense cos cultivos tradicionais ou con plantas salvaxes é moi alta. Este feito prexudicaría a aquelas leiras co certificado de que os seus produtos non teñen modificacións xenéticas.\nO estudo da Axencia centrar en seis cultivos. No tres transxénicos máis comúns -colza, remolacha e millo- a probabilidade de transferencia de material xenético resultou ser media ou alta. As patacas, o trigo e a cebada presentan unha probabilidade menos alta, indica o informe.\nA colza é un dos cultivos con máis risco respecto ao fluxo xenético de cultivo a cultivo e de cultivo a parentes salvaxes, indica o informe. De momento, continúa, non existe unha forma segura de illar completamente os cultivos xeneticamente modificados doutros, porque o establecemento de zonas de illamento, barreiras doutros cultivos e de vexetación entre a fonte de pole e os cultivos en risco de recibilo pode reducir a dispersión do pole, con todo as variacións meteorolóxicas e ambientais levarán a que se produza certa dispersión a gran distancia.\nSegundo un portavoz da asociación de empresas de biotecnoloxía Europabio, a postura dos agricultores orgánicos de esixir que a polinización cruzada sexa nula non é razoable, porque a polinización cruzada é normal e natural.\nNa Unión Europea está en vigor unha moratoria que impide novos cultivos transxénicos mentres se establece a súa seguridade e decídese sobre a etiquetaxe, pero pódense importar e cultivar algúns, entre eles o millo. Respecto diso deste produto, o Comité Científico Alimentario da UE acaba de informar favorablemente sobre a seguridade para os consumidores do millo modificado xeneticamente resistente ao herbicida glisofato, que considera exactamente igual a estes efectos que o millo convencional.\ncultivos tradicionais transxénicos


Todo comezou en Aldán en 1914, ano no que don Wenceslao Gandón Casal veu ao mundo nunha familia con tradición mariñeira, xa que o seu pai, Avelino Gandón Juncal, era un pequeno armador da época con duas trainerucas (a Delfina e a Santa Mariña) e un pequeno barco a vapor (o Manolo Gandón).\nDon Wesceslao casou no ano 1936 con dona Esperanza Menduíña Gutiérrez e ese mesmo ano pasou a gobernar a Santa Mariña.\nNo ano 1937 foi chamado a filas e tras un percance cun superior pasa bastante tempo baixo arresto. É no calabozo onde aprende a ler e escribir, así como aritmética, gracias a un mestre que compartía a súa mesma situación.\nUnha vez rematado o servicio militar, don Wenceslao regresa no ano 1939. Faenando nas embarcacións do seu pai demostra ser un dos mellores patróns da zona. Alternando tempadas no mar e tempadas en terra, en torno a 1941 acada o título de patrón de pesca.\nDespois de traballar en diversas armadoras e de anos de aforro, inicia a súa primeira andadura como armador no ano 1945, asociándose co señor Pérez Pan para consruir o Wenceslao. Esta sociedade dura pouco tempo e o señor Pérez Pan quédase co barco e don Wenceslao cos pertrechos.\nNon é ata o 1951 cando don Wenceslao pon as súas ilusións en práctica coa construcción do seu propio buque. A botadura do Morocha supuso a orixe da nosa compañía. Era un cerqueiro de madeira, con 19 metros de eslora e unha caldeira de vapor (anque conservaba unha vela), que se adicou á pesca de sardiña e bonito. Con toda seguridade ningún deles, nin don Wenceslao nin o Morocha, pensaron que aquel era o comezo dunha gran compañía, pero así foi.\nNos anos seguintes, a empresa afronta a construcción de 3 novos buques\nEn 19?? constrúese o Gandón Menduíña, adicado á pesca en Grand Sole ata a súa venda en 1981.\nEn 1970 constrúese o Ría de Aldán tamén adicado á pesca en Grand Sole.\nEn 1973 constrúese o Ana María Gandón, que se convirte no primeiro buque conxelador da compañía.\nA partir de 1974, don Wenceslao deixa de faenar e adícase a dirixir a empresa dende terra, ata que finalmente pasa o relevo aos seus fillos en 1980.\nPode atopar información máis polo miudo sobor das embarcaciones mencionadas na nosa sección de buques.\nEsta web utiliza cookies propias e de terceiros para analizar a súa navegación e ofrecerlle un servizo máis personalizado acorde o séus intereses. Se continúa a navegarconsideramos que acepta o uso de cookies. OK Máis información


Engade miles de tipos de letra ao teu iPhone e iPad con Adobe Creative Cloud | Novidades do iPhone\nEngade miles de tipos de letra ao teu iPhone e iPad con Adobe Creative Cloud\nAdobe actualizou a súa aplicación hoxe Creative Cloud para iPhone e iPad engadindo miles de tipos de letra que podemos usar nos nosos dispositivos. Ten 1.300 tipos de letra na aplicación de balde, e se te subscribes á subscrición a Creative Cloud, a cifra ascende a 17.000 tipos de letra dispoñibles. Unha atrocidade.\nIsto é posible grazas ao novo sistema de fornecemento de tipos de letra que Apple engadiu recentemente en iOS 13 e iPad 13. Unha vez instalados, as fontes Creative Cloud poden usarse en calquera outra aplicación que admita fontes personalizadas.\nAta agora era posible instalar fontes nun dispositivo iOS, pero era un proceso extremadamente complicado e complicado para o usuario. Agora Apple decidiu finalmente simplificar este problema, creando un sistema máis sinxelo para instalar fontes de terceiros no teu iPhone e iPad, e Adobe aproveitouno rapidamente. A túa solicitude Nube creativa representa o principal provedor de tipos de letra respetables e a súa variedade de tipos de letra dispoñibles é realmente impresionante.\nPara instalar un tipo de letra Nube creativa, abre a aplicación e vai á nova pestana Fontes. Desde alí, podes ver todos os tipos de letra que podes instalar. A maioría inclúe diferentes tipos de letra. Por exemplo, o tipo de letra Aileron ofrece 16 tipos de letra, mentres que Adobe Handwriting só inclúe 3.\nSó tes que facer clic en instalar o tipo de letra, e instalaranse todos os tipos de letra incluídos nese tipo de letra. Unha vez instalado, podes velo na sección "tipos de letra instalados" desde a propia aplicación. Tamén podes acceder a ela desde a configuración de iOS e iPadOS. En Configuración> Xeral> Tipos de letra poderás ver todos os tipos de letra instalados en calquera aplicación de fornecedor de tipos de letra. Dende aquí podes ver unha mostra do tipo de letra e eliminalo se o desexas.\nPara empregar a versión gratuíta e ten 1.300 tipos de letra "gratuítos", ten que estar rexistrado sen custo en Adobe. Se xa usa os seus programas e está subscrito a un deles plans mensuais, entón tes as 17.000 fontes "de pago". Afortunadamente, cos 1.300 tipos de letra gratuítos hai que aburrirse probándoos. Bravo, Adobe.\nCamiño completo ao artigo: Novidades do iPhone » iPhone » Varios » Engade miles de tipos de letra ao teu iPhone e iPad con Adobe Creative Cloud\nAgora a miña pregunta é, en que parte se utilizan estas fontes.\nexemplo en Android cambia todas as fontes da interface ou só se usan para editores de texto e programas similares\nApple TV +: todo o que precisa saber sobre o novo servizo de vídeo en streaming de Apple\nDiario: remata a semana que puido ser e non foi